《叔嘉叔平既斩衰祝之以诗》
宋代·陈藻

大儿年十四，三五不知八。
源流於其母，造化保太察。
小儿十岁周，松竹不知对。
吾休置奴婢，天遣供井碓。
我昔训童多，虚受人家怨。
愚智暗中分，何以偿渠愿。
怪我自生儿，寒窗仍未睹。
新朋责我苛，诲之非莽卤。
易教委虚谈，过庭祗取笑。
谁将蝴蜨飞，勒作秋蝉叫。
乃舅久从游，村巫语又听。
身死欲葬埋，发掘安可凭。
两世太平山，此墓何人主。
有房既分派，无息堪应举。
农商攀不及，矧乃君子儒。
生前聊尔尔，没后真卑污。
他日主我丧，通经得两郎。
试之以巨创，整整到大祥。
愿汝且康健，送我归山岗。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。